
-BESPLATAN PRIMJERAK- 


INSAN U KUR'ANU 


Jedan od temeljnih naziva u Kur'anu za 
čovjeka je insan. Ovakvo određenje čovjeka 
kao insana na stranicama Kur'ana spomenuto 
je 65 puta. 


Dakako da osim ovog naziva postoje još i 
drugi nazivi za ovo biće: adem, bešer, redžul, 
'imru. I riječ nefs (duša) često se koristi u tom 
prenesenom značenju.! U ovom tekstu naša 
pozornost je usmjerena ka riječi insan kako 
bismo stekli uvid u kur'ansko kazivanje o čovjeku 
u njegovom insanskom određenju. Na taj način 
ćemo, barem površno, zaimati kur'ansku 
predodžbu o tome šta jeste čovjek i njegova 
narav, ne u onom izvornom smislu te riječi, 
već u njenom akcidentalnom obzorukoji se 
ozbiljuje kroz insansku formu. Kroz obilje 
kur'anskih ajeta za trenutak ćemo posvijestiti 
sebi kur 'anskog insana a zatim uočiti njegovo 
(su)djelovanje kao prirodnog insana. Zapravo i 
stranice Kur'ana i stranice Prirode svjedoče o 
insanskom zlu i dobru, ljubavi i mržnji, vjeri i 
nevjeri, dostojanstvu i uznositosti...kojim su 
ispisivane i još se ispisuju stranice Povijesti 
čovjeka i o čovjeku sve do zalaska Dana. U 
kur'anskom štivu susrećemo brojna /ica 
insana: lica radosna, lica od straha ukočena, 
lica uznemirena, lica tužna, ljude prosna srca, 
ljude kamena srca, ljude uzavrela srca, ljude 
nalik šupljim balvanima..,' 


No, vratimo se sada riječi insan, ponajprije 
njenom jezičkom određenju. Jezikoslovac 
Ragib  Isfahani nudi tri  etimologijske 
mogućnosti deriviranja ove riječi: "Insan je 
nazvan tako jer je on stvoren kao biće koje jedi- 
no može opstati u međusobnom druženju sa 
drugim insanima, Zbog toga se kaže: "El- 
insanu medenijjun = bittabi'" - "čovjek je po 


prirodi stvari sklon = kulturi = civiliziran",,, 
Drugo mišljenje veli, kako ga navodi Isfahani, 
da je čovjek nazvan insanom jer se on druži sa 
svim onim za čim osjeća ljubav. I treće, tvrdi da 
je riječ insan povezana sa oblikom i/f'ilan čiji je 
korijen insijan. Insan je nazvan tako zbog toga 
što mu je Allah dž.š. dao polog pa je on zabo- 
ravio (fenesije).)? Vjerno dvama posljednjim 
mišljenjima, riječ insan na bosanski jezik mogli 
bismo prevesti kao zaboravko ili druželjupko. 
Treća etimologija svoje uporište nalazi i u 
Kur'anu: 


Adema smo još prije obavezali, pa on zabo- 
ravi (fenesije)... 


(Ta-Ha, 115)5 


Prije nego sebi predočimo kur'anske ajete o 
insanu recimo, usputno, da u sufijskoj literaturi 
pronalazimo pronalazimo tri bremenite sintagme 
u kojima sufijska antropologija razmatra insana 
kao: El-insan el-Mutlak (Transcendentni čovjek), 
El-insan el-Kamil (Imanentni čovjek), El-insan 
el-Evvel (Primordijalni čovjek).' Slične sintagme 
sa iznijansiranim značenjima susrećemo i u 
šiitskom obzoru islama i takovrsnoj literaturi. 


Slijedeći kur'anski ajeti ocrtavaju bitne 
karakteristike čovjeka kao insana: 


1. Insan je slabašno biće: "A čovjek je 
stvoren slabim " (En-Nisa, 28) 


2. Insan u nevolji zaziva Božiju pomoć, a 
u dobru je zaboravan: "Kada čovjeka nevolja 
koja pogodi, tad se Nama moli na strani svojoj 
ležeći, ili sjedeći, ili stojeći! T kad mu nevolju 
njegovu otklonimo, on tada - kao da Nam se ni 
molio nije zbog nevolje što ga zadesi - svojim 
putem nastavlja!" (Junus, 12) 


3. Insan je očajan i nezahvalan u kušnji: 
"Ako čovjeku damo da milost Našu iskusi i 
zatim je od njega oduzmemo Mi, on očajan je i 
nezahvalan. " (Hud, 9) 


4. Insanu je Šejtan otvoreni neprijatelj: 
"Doista je šejtan čovjeku otvoreni neprijatelj." 
(Jusuf, 5) 


5. Insan je osion i nezahvalnik: "Doista, 
čovjek je osion i nezahvalan. '' (Ibrahim, 34) 


6. Insan je postupno stvoren: "A Adema 
smo Mi stvorili od ilovače, od gline ustajale. " 
(Hidžr, 26) ? 


7. Insan je očiti neprijatelj spram Boga 
dž.š. a stvoren je od kaplje sjemena: "On je 
čovjeka stvorio od kaplje sjemena, pa je čovjek 
odjednom - neprijatelj očiti." (En-Nahl, 4) 


8. Insan izaziva i dobro i zlo jer je nagao: 
"1 zaziva čovjek i zlo i dobro, zbilja čovjek je 
nagao. " (El-Isra, 11) 


9. Insanu će njegovo djelo za vrat njegov 
privezano biti: "A svakom čovjeku Mi ćemo 
djelo njegovo za vrat njegov privezati." (El- 
Isra, 13) 


10. Doista je insanu šejtan neprijatelj 
otvoreni: "Šejtan je doista čovjeku neprijatelj 
otvoreni. " (El-Isra, 53) 


11. Insan je pravi nezahvalnik: "Čovjek 
je, doista, nezahvalnik pravi. " (El-Isra, 67) 


12. Insan kad je u kakvom dobru okreće 
se od vjere oholeći se; "A kad Mi čovjeku 
podarimo blagodat kakvu, on se okrene i oholo 
na svoju stranu ide. " (El-Isra, 83) 


13. Insan je tvrdica: "Čovjek je doista 
tvrdica. " (El-Isra, 100) 


14. Insan voli puno raspravljati: ''...a čov- 
Jek raspravlja ponajviše. " (El-Kehf, 54) 

15. Insan sumnja da će biti proživljen iz 
mezara: "A čovjek veli: IT zar ću, zbilja, kad 
umrem, biti živ izveden. " (Merjem, 66) 


16. Insan je bio ništica prije negoli je 


stvoren: "A zar se čovjek ne sjeća da smo ga 
Mi stvorili još prije a ništa bio nije!" (Merjem, 
67) 

17. Insan je stvoren od žurbe: "Covjek je 
stvoren od žurbe. " (El-Enbija, 37) 


18. Insan je poricatelj očiti Božijih blago- 
dati: "Čovjek je zaista nezahvalan. " (El-Hadž, 
66) 


19. Insan je stvoren od suštine zemlje: 
"Mi čovjeka od suštine zemlje stvaramo. " (El- 
Mu'minun, 12) 


20. Insana Šejtan upropasti i ostavi: "A 
šejtan čovjeka tek u propasti ostavlja. " (El- 
Furkan, 29) 


21. Insanu je oporučeno da svojim 
roditeljima dobro čini: "Čovjeku smo 
oporučili da roditeljima svojim dobro čini." 
(El-Ankebut, 8) 


22. Insanu je oporučeno da bude poslušan 
svojim roditeljima: "Čovjeku smo oporučili 
Mi da poslušan bude roditeljima svojim. Majka 
ga njegova nosi i vehne li vehne, a i njegovo je 
dojenje dvije godine. " (Lukmn, 14) 


23. Prvi insan je stvoren od gline: "T čov- 
jeka prvog stvorio je od gline. " (Es-Sedžde, 7) 


24. Insan je nepravedan spram sebe i velika 
neznalica: "Doista je čovjek nepravedan 
spram sebe i neznalica velika. " (El-Azhab, 72) 


25. Insan se stvara od sjemena kapi a on 
opet neprijatelj spram Boga dž.š.: "Zar čovjek 
ne vidi da ga Mi stvaramo od kapi sjemena, a 
on neprijatelj otvoreni. " (Jasin, 77) 


26. Insan u nesreći zaziva Gospodara a 
kada mu je On otkloni zaboravan je i Allahu 
pridružuje takmace da bi zavodio s Njegova 
Puta: "A kada čovjeka zadesi nesreća, on zazi- 
va svoga Gospodara, obraćajući Mu se, a 


zatim, kada mu On blagodat od sebe podari, 
što je prije zazivao - on zaboravi, i Allahu 
pridružuje takmace, da bi zavodio s Njegove 
Staze! "(Ez-Zumer, 8) 


27. Insan zaziva Allaha dž.š. kada ga 
zadesi kakva Šteta a u blagodati je hvalisav: 
"Kad čovjeka zadesi šteta, zaziva Nas, a kad 
mu blagodat podarimo on veli: 'Zato što sam 
zaslužio, ovo je dato meni!' Ne, nego je to 
iskušenje, ali ne zna njih većina. " (Ez-Zumer, 49) 


28. Insanu ne dosadi da traži dobro, a u 
zlu i bijedi je očajan i izgubljen: "Čovjeku ne 
dosadi da dobro traži, očajan je i izgubljen 
kada ga zlo i bijeda pogodi. " (Fussilet, 49) 


29. Insan se u blagodati okreće od Allaha 
dž.š. a u zlu druge dove čini: "A kada na čovjeka 
blagodati prospemo Mi, on se okreće, ide ka 
svojoj strani! A kada ga zlo zadesi, tada on 
opširne molitve nudi!" (Fussilet, 51) 


30. Insan kad iskusi Božiju milost veseli 
se a kada ga zadesi zlo zbog onoga što čini, 
nezahvalan je: "A kada zbilja Mi damo da 
čovjek od Nas samilost iskusi, on se samilosti 
veseli! A ako ih kako zlo zadesi zbog onoga što 
su ruke njihove pripravile, tad čovjek zbilja, 
nezahvalan je!" (Eš-Šura, 48) 


31. Insan je, zaista, otvoreni nezahvalnik: 
"Doista je čovjek otvoreni nezahvalnik. " (Ez- 
Zuhruf, 15) 


32. Insanu je oporučeno da čini dobročinstvo 
spram svojih roditelja: "A čovjeku smo 
oporučili da. dobročinstvo čini roditeljima. i 
(El-Ahkaf, 15) 

33. Insana je stvorio Allah dž.š., On zna 
šta insan krije u svojoj duši jer mu je bliži 
od vratne žile kucavice: "A Mi smo stvorili 
čovjeka i znamo šta mu šapće njegova duša! I 
Mi smo mu bliži od vratne žile kucavice. "(Katf, 16) 


34. Insanu pripada samo ono za šta se 
sam potrudi: "I da čovjeku pripada samo ono 
za šta se sam potrudi. " (En-Nedžm, 39) 


35. Insan bi da dobije sve šta poželi: "1 
zar da čovjek sve što poželi dobije?!" (En- 
Nedžm, 24) 


36. Insana je stvorio Svemilosni i On ga 
govoru poučava: "Covjeka stvara ? govoru ga 
podučava!" (Er-Rahman, 3-4) 


37. Insan je stvoren od gline koja je nalik 
grnčariji: "Čovjeka je stvorio od gline kao 
grnčarija što je. " (Er-Rahman, 14) 


38. Insana šejtan nagovara na nevjerstvo 
a kad uznevjeruje napušta ga: "Nalik su šejtanu 
kad veli čovjeku: 'Ne vjeruj!' Pa kad uznevjeruje, 
rekne mu tada: 'Ja nemam s tobom ništa! Ja se, 
zbilja, bojim Allaha, svjetova Gospodara!'" 
(El-Hašr, 16) 


39. Insan je stvoren malodušnim: "Doista, 
čovjek je stvoren lahkomim. " (El-Me'aridž, 19) 


40. Insan mnije da njegove istruhle kosti 
neće biti sabrane: "Zar misli čovjek da Mi 
kosti njegove nećemo sabrati. " (El-Kijame, 5) 


41. Insan daje prednost grijehu a odgađa 
pokajanje: "Dakako, čovjek želi da ono što je 
vremena pred njim u razvratu protraći!" (El- 
Kijame, 5) 


42. Insan će biti dokaz protiv samog sebe 
na Danu Sudnjem: "Staviše, sam će čovjek 
protiv sebe dokaz biti." (El-Kijame, 14) 


43. Insan će na Danu Sudnjem tražiti da 
pobjegne: "Toga Dana čovjek će povikati: 
"Kuda da se bježi?!'" (El-Kijame, 10) 

44. Insan će toga Dana biti o svemu obav- 
iješten: "Čovjek će toga Dana obaviješten biti 
o svemu što je pripravio i što je zakasnio!" (El- 
Kijame, 13) 

45. Insan misli da je stvoren zaludu i da 
neće račun polagati: "Zar to čovjek misli da 
će zaludu ostavljen biti." (El-Kijame, 36) 


46. Insan neko vrijeme nije bio spomena 
vrijedan: "Da li čovjeka neko doba vremena 
pohodi kad on vrijedan spomena ne bi." (El- 
Insan, 1) 


47. Insan se stvara od smiješane kaplje 
sjemena a potom biva iskušavan: "Mi čovjeka, 
zbilja, od kaplje sjemena smiješana stvaramo, 
potom ga kušnji izvrgavamo. " (El-Insan, 2) 


48. Insan će se na Sudnjem danu sjećati 
onoga što je stekao: "Na Danu kad se čovjek 
bude sjećao onoga što je stekao. " (En-Nazi'at, 35) 


49. Insan je proklet zbog svog nevjerovanja: 
"Proklet čovjek nek' je, kako samo nezahvalan 


je!" ((Abese, 17) 


50. Insan u hrani koju jede može uočiti 
Allahova znamenja: "Deder nek' čovjek u 
hranu svoju pogleda. " ("Abese, 24) 


51. Insan je obmanut glede svoga 
Gospodara: "O čovječe, šta te obmanjuje 
glede tvoga Gospodara plemenitog. "_ (El- 
Infitar, 6) 


52. Insan se trudi i marljivo radi ali, 
napokon, dolazi smrt: "Tad ćeš ti, o čovječe, 
koji se mnogo trudiš, trud svoj pred 
Gospodarom svojim naći. " (El-Inšikak, 6) 


53. Insan, također, u onome od čega je 
stvoren može uočiti Allahov znamen: "Nek' 
čovjek pogleda od čega stvoren je. " (Et-Tarik, 5) 


54. Insan je u blagodati hvalisav a u kušn- 
ji nezahvalan: "Zbilja čovjek, kad ga 
Gospodar njegov hoće da iskuša, pa mu počast 
ukaže i blagodati mu podari svakojake, rekne: 
'Gospodar moj mene je počastvovao!'" (El- 


Fedžr, 15) 

55. Insan će se prisjetiti na Dan kad se 
džehennem primakne, ali tad prisjećanje 
neće koristiti? "1 kada se toga dana džehennem 
primakne, tada će čovjek opomenuli se - a 
rašta mu opominjanje?!" (El-Fedžr, 23) 


56. Insan je stvoren da se trudi: "Mit smo 
čovjeka zbilja stvorili da se trudi. ' (El-Beled, 4) 


57. Insan je stvoren u najljepšem skladu: 
"Mi čovjeka stvaramo u najljepšem skladu. " 
(Et-Tin, 4) 

58. Insan se stvara od zametka: "Stvara 
čovjeka od zametka. " (El-'Alek, 2) 

59. Insana Allah dž.š. podučava ono što 
insan ne zna: "Koji čovjeka podučava onome 
što ne zna. " (El-'Alek, 5) 


60. Insan se uzobijesti: "Zbilja čovjek se 
uzobijesti. " (El-'Alek, 6) 

61. Insan će na dan potresa Zemlje biti 
začuđen: "1 kada čovjek zaviče: 'Šta joj je?"." 
(El-Zilzal, 3) 

62. Insan je nezahvalan spram svoga 
Gospodara: "Zbilja, čovjek je nezahvalan 
spram svoga Gospodara. " (El-'Adijat, 6) 


63. Insan je na gubitku: "Čovjek je na 
gubitku, doista." (El-'Asr, 2)" 


Dakle, u riječi insan sadržana je čitava lepeza 
značenja koja razotkrivaju nas same, i zato 
"Kur'an nije lahko čitati jer nam razotkriva nas 
same kao gramzive, opasne, krvoločne, ili pak 
kao prijevarne, podmukle osobe... Potom 
Božija Riječ veliča čovjeka kao poseban Božiji 
znak na horizontima svemira."" 

Kroz riječ insan razotkriveni su različiti 
aspekti ljudske osobnosti koje Kur'an lahko 
razumljivim jezikom izlaže na svojim stranicama. 

Da bismo došli do konačne kur'anske 
antropologije ili kur 'anske psihologije čovjeka 
valjalo bi nam razmotriti, u semantičkim i 
drugim obzorjima, i druge kur'anske riječi 
kojima se imenuje čovjek, te naravno propitati 
ih u sklopu cjeline Allahove Objave. 


(Preneseno iz: ,Znakovi vremena", br, 16, 
57-65 str, Almir Fatić: IJnsan u Kur'anu) 


Napomena: 


Radi kompletiranja slike o insanu donosimo 
izvod iz Šejh Ekberove knjige "Podučavanje 
Ahlaku" koji govori o Insani Kjamilu: 


FUSNOTE: 


' Muhammed Fuad Abdulbaki, E/-Mu 'džemu-l-mufehres li 
elfazi-l-Kur 'ani-l-Kerimi, 1996., str. 115-116 

? Enes Karić, Hermenautika Kur'ana, Zagreb, 1990, str. 157. 

? Seyyed Hassein Nasr, /deals and Realities of Islam, London, 

1996, poglavlje I "Islam, the Last Religion and the 
Primordial Religion - Its Universal and Particular Traits", 
str. 15-40 

Rešid Hafizović, O načelima islamske vjere, Zenica, 1996, 

str. 138 

Ragib el-Isfahani, Muferedat elfazi-l-Kur'an, Damask, 
1997., str. 94 
Prijevod kur'anskih ajeta u ovome tekstu preuzet je iz prijevoda 
Kur'ana prof. dr. Enesa Karića, Kur'an s prijevodom na 
bosanski jezik, Sarajevo, 1995 

Rešid Hafizović, nav. dj. str. 127. V, više; R. Hafizović, 

Temeljni tokovi sufizma, Sarajevo, 1999, str. 350-374 

" V. R. Hafizović, Znakovi šlijske duhovnosti, Sarajevo, 1997, 

" U izvornom kur'anskom tekstu spomenuta je riječ insan (Ve 
lekad haleknel-insan...) Prevodioci Karić i Korkut u svojim 
prevodima slijede većinu tefsirskih mišljenja pa riječ insan 
prevode kao Adem. 

'" Pod rednim brojem 8. (El-Isra, 1) i 30 (EŠ-Šura, 48) u nave- 
denim ajetima riječ insan spomenuta je dva puta. Dakle, 
ukupno je riječ insan u Kur'anu spomenuta 65 puta, kako je 
već rečeno na početku teksta. 

" Selman Selhanović, Bošnjački odgovori, Sarajevo, 1998, 
intervju sa prof. dr. Enesom Karićem, "Mi smo zapušten 
narod" st. 10, 


4 
s 


6 


M 

O OSOBINAMA INSANI KAMILA 

KOJI JE OBUHVATIO LIJEPI 

AHLAK, I NAČIN NA KOJI JE 
DOSPIO DO SAVRŠENSTVA 


Reći ćemo da je savršeni čovjek onaj koga 
nije mimoišla nijedna kvaliteta, niti je prisutna 
kod njega ijedna negativnost. To je granica 
koju čovjek rijetko dosegne. 


A kada čovjek dospije do ove granice, tada 
više nalikuje melekima nego ljudima. 


Čovjek je pod udarom raznih vrsta 
nedostataka, koji njime vladaju, te je njegova 
priroda podložna zlu. Teško će se osloboditi 
svih nedostataka dok ne očisti svoj nefs od 
svake sramote i poroka i ne obuhvati svaku 
vrlinu i kvalitetu. 


Iako je savršenstvo teško i naporno doseći, 
ono je moguće, i ono je cilj kojem čovjek treba 
težiti i nadati se da će mu u savršenstvu biti 
završetak. 


Kada čovjekova odlučnost bude iskrena i 
upotrijebi sav svoj trud, brzo će dospjeti do 
cilja kojem se usmjerio i javiće se kod njega 
žudnja koja će mu uzdignuti nefs do tog cilja. 


Precizni opis savršenog čovjeka je: on je 
onaj koji se brine o cjelokupnom svom ahlaku, 
budan je u blizini svake negativnosti, oprezan 
da ne uđe u bilo koji nedostatak, upotrebljava 
svaku svoju kvalitetu, ustrajan je da dostigne 
cilj, zaljubljen u sliku savršenstva, uživa u lijepom 
ahlaku, ne prepušta nemarnosti pokuđene 
adete, ustrajan je u odgajanju svog nefsa, ne 
smatra velikim ono što je stekao od kvaliteta, a 
smatra ogromnim svoje male negativnosti, 
umanjuje u svojim očima veliki stepen, 
potcjenjuje krajnji cilj, vidi da se ne nalazi u 

savršenstvu, a smatra da je potpunost najmanje 
što može uzeti za svoje osobine. 


Put koji ga je doveo do savršenstva i kojim 
je očuvao potpunost je slijedeći: trebao je 
usmjeriti pažnju ka izučavanju hakikatskih 
nauka i učiniti svoj cilj da obuhvati suštine 
(mahijet) postojećih stvari, da otkrije njihove 
uzroke i povode i da nadzire njihove 
posljedice, da se ne zaustavlja ni na jednom 
stepenu svog znanja, već da stalno baca pogled 
na ono što je iznad njega, da učini da njegovo 
obilježje bude danonoćno čitanje knjiga o 
ahlaku, studiranje knjiga o životu i radu 
Muhammeda (s.a.v.s) i o rukovođenju, da 
prisili svoj nefs da upotrebljava ono što mu 
narede dostojanstvenici i na šta mu ukažu 
predvodnici i mudraci, i da bi to trebao uzeti u 
običaj, da se trudi da čita poeziju i lijepu 
književnost, da se okiti ispravnim i lijepim 
govorom i umijećem govorništva, da stalno 
prisustvuje sijelima učenjaka i mudraca i da se 
uvijek druži sa staloženim i neporočnim ljudima. 


Ovo je put za običan svijet i sljedbenike 
Muhammeda (s.a.v.s). 


A ako se radi o vladaru ili rukovodiocu, 
neophodno je da oni sa kojima se druži, prisni 
prijatelji, saradnici i oni kojima je okružen, 
budu poznati po dobru i ispravnosti, odlikovani 
adabom i staloženošću, posebno sa znanjem i 
mudrošću, koji razmatraju stvari sa razumijevanjem 
i oštroumnošću. Zatim da bude u blizini sijela 
učenjaka, da se veže za njih, uveća druženje i 
prisnost s njima, da ga mogu posmatrati, odgajati 
i podsjećati na nauku i njene discipline, 
upravljanje državom i njene oblike, priče o 
mudracima, njihovom ahlaku, te biografije 
dobrih vladara i na njihove adete. 


Za savršenog čovjeka je nužno, kao i za 
onoga koji se zaputio njegovim putem ka 

potpunosti, da za svoju strast i užitke uspostavi 
čvrst zakon kojim će namjeravati pravednost i 
izbjegavanje rasipništva i pretjerivanja, 
upražnjavati strasti i užitke na pohvalan i zado- 
voljavajući način, svoj nefs zaposliti time, te 
nadvladati svoju prirodu, napustiti one koji su 
ogrezli u strastima i druženje s njima, da se 
kloni vladara i njegove svite, te miješanja s 
njima, da osjeti da mu je strast omraženi 
neprijatelj, ljuti dušmanin, koji mu stalno želi 
nauditi i uznemiravati ga, koji stalno radi na 
tome da ga obruka i iznese mu mane, pa stoga 
treba da svoju strast drži za neprijatelja i da 
potčinjava njenu žestinu, da lomi njenu oštrinu, 
da ruši njen autoritet, da postupno ponižava 
njenu veličinu i postepeno smiruje njene 
napade bijesa. 


Ako ovako uradi, biće sposoban da vlada 
svojim nefsom, pokoriće mu se njegova strast, 
opečatiće se neporočnošću i živjeće lijepim 
životom. 

A ako svojoj strasti pusti uzde i dopusti da 
radi po njenom htijenju, zapusti njeno upravljanje 
i pažnju, te se ona uzdigne i uzoholi, tada ona 
neće oklijevati da se okrene protiv svog posjedni- 
ka, da ona njega zauzda i povede ga ka lošem, 
osramoti ga, tako da on postane vrlo udaljen od 
savršenstva i više ne žudi za potpunošću. 


Obavezno je za onog koji traži savršenstvo 
da zna da ne može dostići svoj cilj dok bude 
smatrao svoj užitak nečim pohvaljenim, a strast 
poželjnim. Ovaj hal je vrlo težak, otežava puto- 
vanje, težak da bi se savladao i on je za vladare 
i rukovodioce najteži i najgori, jer su oni 
najviše u mogućnosti da udovoljavaju užicima 
i pred njima su svi užici i strasti izložene i kod 
njih su ušle u narav i naviku, te je odvajanje od 
njih preteško, a njihovo odbacivanje je skoro 
nemoguća stvar, naročito Za one koji su od 

početka zaokupljeni s njima i koji ih imaju u 
obilju. 


Vladari i njihova svita, iako su u najvećoj 
mogućnosti da upražnjavaju užitke i naviknuti 
su na njih, ipak imaju najveće ambicije i 
najuzvišenije ličnosti, pa oni koji su odabrani 
među njima, kad uzdignu svoje nefsove do 
ljudske savršenosti, te budu žudili za 
hakikatskim rukovodstvom - jer su oni najpreči 
da budu najsavršeniji u svom vremenu i bolji 
od svojih pomoćnika i podanika - za njih će biti 
lahko da se odvoje od strasti i napuste niske 
užitke. 

Neophodno je za onog ko želi da upravlja 
svojim ahlakom i odabere put odbacivanja 
strasti, da za strasti uspostavi zakon, kojim će 
umanjiti jelo i piće, i kojim će se vezati za 
plemenitost. Po tom zakonu ne bi nikad trebao 
da jede i pije sam, već da u tome sa njim 
učestvuju njegova braća i voljeni. Ovo se 
odnosi na običan svijet i podanike. 


A ako je riječ o vladaru ili rukovodiocu, 
treba da u jelu i piću učestvuje njegova svita i 
prisni prijatelji, zatim pomagači i saradnici, a 
da se ostacima sofre okoriste i siromasi i 
bijednici, naročito oni koje poznaje i koji mu 
služe. Potrebno je, zatim, da im pomaže u 
njihovim potrebama, jer je opskrbljavanje 
ovakvih svojim dobročinstvom preče od 
opskrbljavanja svite i pratnje. Potom da se na 
njemu vidi naklonost prema onima koji su za 
njegovoj sofri, za jelom i pićem, prema svojoj 
braći, prijateljima, podanicima i jaranima, te da 
se vidi na njemu radost što se sa njima druži, a 
ne da traži zahvalnost što ih je nahranio i napojio, 
niti što ih je opskrbio. 


I treba da se čuva, do maksimuma, da ne bi 
nekome nabio na nos to što ga je nahranio i 
napojio, ili da se raduje zbog toga, jer takav 

postupak ponižava onoga koji tako radi, umanjuje 
mu čast i oni ga tada preziru i otuđuju se od 
njega. 


Za čovjeka koji je siromašan je poželjno da 
svoju hranu dijeli sa braćom. A ako je i on 
potreban (muhtadž), treba opet da je dijeli sa 
siromasima i bijednicima. Poželjno je čak i više 
od toga: da čovjek prepusti svoju hranu i piće 
drugome, pa čak i kad je on u velikoj nuždi i 
potrebi, i nije u stanju drugome pomoći. 


Također je neophodno za onoga koji traži 
savršeno upravljanje da prezire i nipodaštava 
novac i da na njega gleda onako kako to 
zaslužuje. 


Jer novac je potreban zbog drugog, a nije 
poželjan zbog samog sebe. On sam po sebi 
nema vrijednosti, već se procjenjuje na osnovu 
stvari koje može kupiti. 


Novac je sredstvo kojim se nabavljaju 
potrepštine i ne mora značiti da je njegovo 
gomilanje i skladištenje korisno, jer kada ga 
vlasnik skladišti i čuva, ne nabavlja stvari koje 
su mu u stvarnosti potrebne. 


Novac nije potreban zbog samog sebe, već 
zbog ispravnog razmišljanja i visokog stremljenja. 
Ako ga čovjek zna pravilno procijeniti, pa ga 
zarađuje na ispravan način i troši na ispravan 
način, tada je on sposoban da ga stiče i onda ga 
ne mora tražiti ni od koga. Ovo je važno, jer 
nedostatak novca prisiljava čovjeka da se 
ponizi pred onim ko je ispod njega, kada mu je 
on potreban. Prisustvo novca, s druge strane, ga 
čini neovisnim od onoga ko je iznad njega, pa 
makar njegov položaj bio vrlo nizak. 


Također ga neće gomilati i držati stisnutu 
ruku, već će ga trošiti za svoje potrebe i 
neophodnosti, neće pretjerivati u dijeljenju, 
čuvaće se rasipništva u trošenju, neće zanemarivati 

svoje dužnosti i neće ga trošiti u stvari kojima 
nije zadužen i stvari koje mu nisu potrebne. 


Kada mu pređe preko njegovih potreba i 
zadovolji svoju opskrbu, popuni nedostatke 
koje ima kod sebe, pa ako mu ostane višak od 
osnovnih potrepština, izdvojiće od imetka dio i 
ostaviće ga za slučaj nužde i za vanredne 
troškove. Zatim će podijeliti ostatak onima 
kojima je potrebno od svoje porodice, rodbine, 
braće, voljenih, i odvojiće dio za bijednike i 
siromahe i one koji sakrivaju da su u oskudici. 
Zatim mora više voditi računa u svom dijeljenju 
i dobročinstvu nego što vodi o svojim potrebama, 
jer ga potrebe i nužnosti samo zabrinjavaju. 
Većinu dobrovoljnih ibadeta i dobrih djela, 
kada nisu od velike važnosti i nefs ne osjeća da 
su obavezni, nije lahko činiti, jer u tim potreba- 
ma se javlja slabost nefsa i loše mišljenje (su 'i- 
zann), te ako ne bude odlučan protiv svog nefsa 
i ne uloži sve snage u ostvarenje svoje ambicije, 
neće moći nefsa savladati, već će ga obuzeti 
opuštenost, a kada bude nemaran prema 
dobročinstvu i dostojanstvu, biće ponižen i 
ostavljen, a to nije savršenstvo. 


Nije po hakikatu čovjek onaj čije dobročinstvo 
nije poznato, kao i djela koja čini. 


Ovo je opis za prosječne ljude. 


Vladari i rukovodioci su, opet, najpreči da 
ovako upravljaju imetkom, obavezni su da 
budu na najvećem mogućem raspolaganju 
ljudima, da troše novac onako kako su 
obavezni i na pravi način, da ga troše za svoje 
snabdijevanje i opskrbu, za opremanje vojske i 
pomoćnika, umjereno, bez rasipanja i škrtosti, 
zatim da odvoje dio za crne dane, a da ostatak 
troše na plemenit i darežljiv način, u vidu 
hajrata i dobročinstva. Potom da ga dijele svim 
vrstama učenjaka i u količini na osnovu njihovog 
položaja, naročito onima koji su privrženi 

nauci i književnosti, zatim da pomažu bijednike 
i siromahe, da e brinu za garibe, pomažu zahide 
i pobožnjake i da odvoje poseban dio za njihovo 
pomaganje i opskrbu, da se brinu za velike i 
male i da odvoje dio za njihovo dobro. Vladari 
su najpreči da budu plemeniti prema svojim 
podanicima i najobavezniji da budu darežljivi 
općenito. 


Također je poželjno da se oni koji su u oskudici 
i kojima je novac potreban saosjećaju sa drugima 
po pitanju novca i njegovog dijeljenja, pa čak i 
ako su oni u nuždi. Što je njihova potreba veća, 
takvo postupanje je bolje, kao što je i pohvalno 
da kada je u ovom halu, a vidi nekog od braće, 
ili dobrog prijatelja da im je potreban novac, 
mada je i on sam u nuždi, a ima sredstava da to 
otkloni, ili da kupi stvar koja mu je potrebna, 
on se ipak odluči.da tog prijatelja pomogne 
iako mu on ništa ne traži. 


Ako ovako postupi prema strancu kojeg ne 
zna i koji mu nije rod niti ahbab, onda je to 
ljepše i pohvalno djelo. 


Potrebno je da onaj koji voli savršenstvo 
shvati da je srdit čovjek na stepenu stoke i 
divljih životinja, i da tada postupa bez znanja i 
razmišljanja. 

Kada se između njega i nekog drugog 
povede rasprava te dođe do toga da se njegov 
protivnik rasrdi i počne budalasati, treba da je 
uvjeren da je ovaj u toj situaciji na stepenu 
stoke i divljači i treba odustati od toga da mu se 
suprotstavlja i osvećuje. Zar ne zna da je kada 
pas na njega zalaje, najbolje ne približavati mu 
se? Tako je i kada ga govedo udari. Ne treba ga 
kažnjavati, jer ono ne zna šta radi, osim ako taj 
čovjek nije neznalica, jer je budala onaj koji se 
ljuti na stoku kada ga udari i krvnički je udara 
kada ga uznemirava i ne sluša. Tako isto, kada 
budala padne, počne psovati mjesto na kojem 
je pao i udarati ga nogama. 

Staložen i blag čovjek ništa od ovog ne 
odobrava, jer kada osjeti da je njegov protivnik 
na stepenu stoke, taj osjećaj će kod njega postati 
sredstvo upokoravanja i zauzdavanja nefsa, te 
neće nepromišljeno postupiti. Ako ga neko 
uznemirava tako da ga dovede u situaciju da se 
naljuti i tada će odustati od srdžbe, jer će se 
sjetiti da su srdit čovjek i govedo istovjetni, pa 
će tada odustati da se suprotstavlja onome ko 
ga uznemirava, slijedeći svoj razum, te se neće 
na njemu pojaviti srdžba niti budalaština. 


Za onog koji voli savršenstvo je također 
neophodno da natjera nefs da voli sve ljude, da 
se suosjeća s njima i da pokazuje naklonost i 
samilost prema njima, jer su ljudi jedno pleme, 
međusobno su srazmjerni, objedinjuje ih 
čovječnost i dragulj božanske snage u svima 
zajedno, kao i u svakom pojedincu. Taj dragulj 
je umni nefs i pomoću njega čovjek postaje 
čovjekom. On je najčasniji dio čovjeka, a čovjek 
se sastoji od dvoga: nefsa i tijela. Čovjek je po 
hakikatu umni nefs, a on predstavlja jednu sušt- 
inu u svim ljudima i svi su ljudi po hakikatu 
jedna stvar, samo su im ličnosti mnogobrojne. 


S obzirom da su im nefsovi jedna stvar, a 
ljubav se ostvaruje preko nefsa, trebalo bi da se 
svi ljudi međusobno vole i poštuju. Ali po ljudskoj 
prirodi, ako ne potčine nefs srdžbe, tad im ovaj 
nefs omiljava vladanje drugima i odvodi svog 
posjednika u kibur, opčinjenost sobom, želju za 
vlasti nad slabima, preziranje malih, te zavist 
prema bogatašima i dostojanstvenicima, pa 
prema ovim vrstama ljudi nastaje neprijateljstvo 
i međusobna mržnja. Kada čovjek zavlada svojim 
nefsom srdžbe i to ga odvede do umnog nefsa, 
tada mu svi ljudi postanu miljenici i braća. 


Kada čovjek upotrijebi svoj razum, vidjeće 
da je ovakvo postupanje obaveza, jer su svi 
ljudi ili dostojanstvenici ili manjkavi. 

Stoga mora prema dostojanstvenicima 
pokazivati ljubav zbog njihovog dostojanstva, 
a prema manjkavima samilost zbog njihove 
manjkavosti. 


Obaveza je za onog koji voli savršenstvo da 
voli i sve ljude, bude blag i suosjećajan prema 
njima. Ovo se naročito odnosi na vladara i 
rukovodioca, jer vladar nije pravi vladar ako ne 
voli svoje podanike i nije saosjećajan. To je 
zbog toga što su vladar i njegovi podanici na 
stepenu gospodara kuće i ukućana, a kako je 
ružan gospodar kuće koji je bijesan na svoje 
ukućane, nije blag prema njima i ne želi njihovo 
poboljšanje. 

Neophodno je da onaj koji voli savršenstvo 
učini da mu ambicija bude činjenje dobra 
prema svim ljudima i da dijeli ono što mu 
preostane od imetka, jer će mu ostati kod njih 
lijepa uspomena nakon smrti. Neophodno je i 
da se čuva činjenja Zla, jer kada se obračuna sa 
svojim nefsom, shvatiće da je onaj koji čini zlo 
uvjeren da postupa ispravno, da u stvari je u 
zabludi. 


Kada sazna da posjeduje ovakve osobine, 
postaje mu obaveza da traži dobro kojeće ga 
skrenuti s puta činjenja zla. Kada mu to postane 
traženi cilj, neće činiti zlo. 

Ako bude činio zlo, obuzeće ga žalost i 
bijes. 

Neka zna da, kada mu se smiri bijes i vidi 
kakva je posljedica zla, nije zaslužio da tako 
postupa, jer je činjenje zla ružno, naročito za 
onog koji se trudi da sakupi sve kvalitete. 


Izuzetak je samo kada se zlo čini kao odgojno 
sredstvo za zločin, ili kao kazna za prekršaj. 
Ovakva se situacija smatra potrebnom i 
poželjnom i ne računa se kao Zlo, jer to zlo 
dopire samo do zločinca i u tome je opća korist 
za sve ljude, jer će nakon toga slični njemu 

odustati od činjenja zla, Korist u ovome je veća 
od štete, te se stoga ne računa u zlo. 


Kada se kod čovjeka učvrsti činjenje dobra i 
on se srodi s tim, zatim odbaci zlo i prezre ga, 
otpadne od njega pokuđeni ahlak, koji se smatra 
zlom, kao: zavist, mržnja, podmuklost, varanje, 
prenošenje tuđih sramota i riječi, i druge slične 
osobine, 


Kada o njima razmisli pametan i razborit 
čovjek, saznaće da u njima nema koristi i da se 

sa njima prlja i obeščašćuje njegova slika. 


Ako voli potpunost i teži savršenstvu, 
obaveza mu je da napusti ovakav ahlak. 


Obavezno je za onog koji voli potpunost da 
bude uvjeren da se ništa od sramota i grijeha ne 
može sakriti od ljudi, pa čak ako se njihov 
posjednik trudi da ih pokrije. Njegov nefs će 
žudjeti da učini ružno djelo misleći da se sakrio 
od ljudi, sve dok to neko ne sazna. 


Neophodno je da zna da su ljudi po prirodi 
skloni istraživanju svjetskih mana i prekoravaju 
zbog njih. Takva je ljudska narav, a uzrok tome 
je što čovjek, sve dok ne dostigne savršenstvo, 
nije čist od mana; i ožalošćuje ga to da drugi 
budu bolji od njega, a bio bi sretan da su svi 
ljudi sa nedostacima i grijesima, da bi bio isti 
kao i oni i da se ne bi od njih razlikovao. On će 
uvijek istraživati tuđe mane i prekoravati ih 
zbog toga da bi ljudi vidjeli kako je on bolji od 
onog kod koga se nalazi ta mana, da bi sam 
sebe uvjerio u to i da bi sebi predstavio lijepim 
sramote i mane koje se kod njega nalaze. 


Ništa od mana nije sakriveno od ljudi, 
makar on bio uvjeren da ih je pokrio. 

Većina vladara i rukovodilaca smatra da su 
im njihove mane sakrivene od ljudi i da nisu 
očite, zbog stepena njihovog autoriteta i 
veličine moći. Oni su uvjereni da se njihova 

svita i odabranici ne usuđuju iznijeti njihove 
tajne ako ih doznaju. Ovo je krajnja zabluda, 
jer vladarevi odabranici i svita su njegovi 
povjerenici i tajnici, ali svaki od njih ima 
nekog kome povjerava svoje tajne. Pa kako će 
onaj koji nije u stanju sakriti svoje tajne, moći 
sakriti tuđe. 


Ovo stanje je način da se pročuju mane 
vladara koji misle da su one pokrivene. 


Uzrok njihovog mišljenja da su pokriveni je 
činjenica da ne čuju nikoga da ih spominje, niti 
ih ko povodom njih savjetuje, pa zato misle da 
su im mane sakrivene. 


Kada čovjek želi da zna da li su njegove 
mahane sakrivene, neka se vrati svome nefsu, 
neka pogleda zna li i jednog čovjeka koji je 
svoju mahanu pokrio i sakrio, jer ljudi kod sebe 
posjeduju mnoge mahane koje se trude sakriti i 
za kojima žude da ih se riješe. 


Neki od njih misle da su one sakrivene. 


A neki znaju da se za njih pročuje nakon što 
se pokriju. 


Pa kada shvati da on poznaje mnoge ljudske 
sakrivene tajne, treba da je uvjeren i da njegove 
mahane nisu sakrivene niti tajne, tako da ljudi 
poznaju njegove tajne više nego što on poznaje 
njihove. 

Neophodno je za onog koji voli savršenstvo 
da bude uvjeren kako su njegove mahane 
vidljive, pa makar se i trudio da ih sakrije, i da 
zna da nije savršen onaj kod koga se zna za 
neku mahanu. Ne postoji način da se dostigne 
potpunost osim da se otklone sve mahane u 


potpunosti i da se okiti kvalitetama u svim svojim 
stanjima, 


Ovaj stepen je cilj ljudskog savršenstva, i 
kraj ljudskog kvaliteta, Obavezno je za svakog 
čovjeka da se trudi da ga dostigne i da uloži sve 
snage da dopre do njega, jer se potpunost traži 

po svom biću (zatu), a manjkavost je pokuđena 
u svojoj biti (ajnu). 


Ljudima je najpreče da traže ovaj stepen, a 
najpreči među njima koji trebaju dosegnuti ovu 
stepenicu su vladari i rukovodioci, plemeniti i 
najmoćniji ljudi. 

A kako je ružno kada je častan velikan man- 
jkav. 


Vladari bi trebali da imaju najveću žudnju 
da dostignu savršenstvo, jer je savršen čovjek, 
koji je obuhvatio sve kvalitete, po prirodi 
uzvišeniji od manjkavih ljudi. 

Potpuni čovjek je vladar po prirodi. 


Kada je vladar potpun i kada je sakupio sve 
lijepe kvalitete ahlaka, obuhvatio sve vrline, on 
je vladar po prirodi. 


A kada je manjkav, onda je on nasilni 
vladar. 


Za vladara je najpreče da teži istinskom 
vladanju koje ne postiže prisilom, časnom 
ličnošću, niti se nasljeđuje. 


Obaveza je za vladara da usmjeri svoju 
ambiciju ka sticanju kvaliteta, upotpunjenju 
dobrih djela, da traži krajnju granicu plemenitosti, 
da smatra malom svoju veliku plemenitost dok 
je u potpunosti ne obuhvati i da nije zadovoljan 
ciljem, sve dok ga ne postigne. 


Jer ako je zadovoljan stepenom iznad kojeg 
postoji veći stepen, nikad neće dostići 
savršenstvo. 

Oni ljudi koji su u sebi zadovoljni svojom 
manjkavošću su najudaljeniji od savršenstva. 

Kada vladar traži savršenstvo, prvo što mora 
zadobiti je velika ambicija, jer ona u njegovim 
očima umanjuje svaku pokuđenu stvar, a čini 
lijepim svaku kvalitetu. 


Kada je kod vladara ambicija velika, onda 

on neće biti zaslijepljen svojom vladavinom i 
vidjeće da njegov nefs i ambicija imaju preča 
posla nego da se ohole nad tom vlašću. 


Kada vladar prezire svoju vlast, koja je 
njegova veličina i veličanstvenost, tada traži za 
svoj nefs ono što će ga u hakikatu uzvisiti, a 
nefs uzvisuju samo kvalitete. 


Zatim, neophodno je da prezire laskanje, da 
mrzi laskavce i da im zabrani da mu se 
približavaju. 

Osnovna stvar je da istražuje svoje mahane 
sve dok ne bude u mogućnosti da ih otkloni i 
čuva ih se. Ovo je za vladare vrlo teško, jer su 
čovjeku po prirodu sakrivene mnoge njegove 
mahane. 


Ono što predstavlja problem kod vladara je 
njihova velika opčinjenost svojim dobrim djelima 
i svojim velikim stepenom. 


S druge strane, podanici i običan svijet se 
prepiru zbog svojih mahana, prigovaraju jedni 
drugima, jer te mahane prepoznaju. 


Vladare, opet, niko ne smije prekoriti, niti 
ko poduzima išta da ih posavjetuje oko njihovih 
mahana, jer većina ljudi želi da se približi 
vladarima sa laskanjem i ne govore im ništa 
osim onog što oni vole, da bi tako stekli njihovu 
naklonost. 


Tako mahane vladara za njih uvijek ostaju 
sakrivene. 


Za vladara je neophodno, ako želi da se 
kutariše mahana i da se očisti od njihovih 
prljavština, da uposli svoje povjerenike i 
odabranike, u koje ima povjerenja da su pametni 
i oštroumni, među njegovim slugama i svitom, 
te da im naredi da prostudiraju njegove mahane 


i nedostatke, da ih razrade i obavijeste ga o 
njima. 

Neophodno je, također, da prema onom koji 
ga uputi na neku njegovu mahanu, pokaže 
susretljivost i veselje i da se na njemu vide 
radost i sreća zbog onog što mu je otkrio. 


Cak je poželjno da nagradi onog ko mu 
ukaže na njegove mahane, više nego što 
nagrađuje one koji ga hvale, a on manjkav. 


Potrebno je da, zatim, sa korenja sebe pređe na 
djelo. 


Kada uzme u obavezu ovakav put i spozna 
ga, poticaće svoje odabranike i pomoćnike da 
mu ukazuju na njegove mahane. Pa kada uoči 
neku od svojih mahana, odstraniće je i neće se 
bojati da će mu nego zbog nje prigovarati i 
omalovažavati ga na osnovu toga. 


Stoga mu je obavezno da svoj nefs upregne 
i čisti ga od mahana, te ga potčini u čišćenju od 
poganluka. Kada to učini, povećaće mu se 
sticanje kvaliteta, pa će obavezati svoj nefs 
ukrašavanjem dobrim djelima, neće biti 
zadovoljan svojom vrlinom, sve dok je ne 
dovede do njenog vrhunca, neće prestati truditi 
se u poboljšavanju upravljanja svojim nefsom 
u početku, tako da će mu ostati lijepa uspomena 
na kraju. Neće oklijevati da dostigne vrhunac 
potpunosti i da napreduje do krajnje granice 
savršenstva, te tako postigne sreću, čovječnost, 
hakikatsko rukovodstvo i tako mu ostane lijepa 
pohvala do kraja života i lijep pomen zauvijek. 


xk xk % 


Dostavili smo osobine potpunog čovjeka 
koji je sakupio sve lijepe kvalitete ahlaka, 
način sa kojim je dospio do ovog stepena, kao 
i način očuvanja ove mertebe. 

I da završimo: ono što je obavezno da bi 
čovjek priveo kraju upravljanje ahlakom i 
odgajanje nefsa - što je osnovno što smo u 
ovom govoru uzeli u razmatranje, i da bi razumio 

ono što je sadržano i razrađeno u njemu, je da 
prisili nefs da upotrebljava ono što smo opisali 
u ovim poglavljima i da upravlja ahlakom 
onako kako smo ga uputili u ispravljanju svojih 
slabosti, te da upotrijebi sav napor da bi 
usavršio svoj nefs i da se sav preda težnji za 
potpunošću. A kako je ružna manjkavost kod 
onoga ko je sposoban za savršenstvo i nemoć 
kod onog što može dostići potpunost. 


U ovom trenutku završavamo govor o 
"Podučavanju ahlaku". 


I neka je hvala Allahu. 


I Allahov salavat je na našem Prvaku 
Muhammedu, njegovoj porodici i ashabima. 


o (Iz risale rPodučavanje Ahlaku" od 
Sejhul Ekbera, prevod sa arapskogi Irfan 
Lilić, Izdavači Kadirisko-Bedeviska tekija, 
Celjigovići) 

